Ddabex, tfukk deg-s tyessawt, ulac anwa i yettrebbin lmal, dγa yeqqel d annar i wurar n yigerdan, tturaren deg-s ddabex. Syen γer-s, adeg-a ibeddel isem yuγa d agni n uẓru, akken dγa i ddan ula d ineḍruyen n wungal, Meqran dinna i yufa i tikkelt tamezwarut cwiṭ n lxedma, i tekkes-d aẓru i d-teǧǧa tkebbanit i yettekksen aẓru. Asmi ifukk weẓru Meqran yuγ-d afurgu, yerna yesnuzuy tissit i d-yettawi seg yiweɛdiyen. Yettarra-d tissit-nni deg yiwet n tbasant yeččuren d adfel i wakken ad teṭṭef tasmuḍi dγa yuγal Wegni n uẓru d agni n tbasant. Dinna i yexdem i tikkelt taneggarut Meqran, yuγal yunag γer Fransa. Asmi i d-yuγal, yerbeḥ, yezweǧ yerna yesɛa dderya, yemlal d yieddukal-is deg Ugni n tbasant. Dinna i d-yerra deg-s ttar yiwen n urebrab i as-tt-yettalasen, yettalas-as ad d-yerr nnif-ines deg-s, acku yella d ameddakkel n weltma-s asmi ixeddem s ufurgu. Dγa imir yeqqel Wegni n tbasant d agni n twaγit. Tawaγit teḍra-d din, arebrab yenγa Meqran. Azrar n tigawin yedda akked wadeg d ubeddel n yisem azamuli i as-yefka umaru.